Összefoglalás az 3. tanulmányról

Stressz

„Jöjjetek énhozzám mindnyájan, akik megfáradtatok és megterheltettetek, és én megnyugosztlak titeket” (Mt 11:28)

Elmúlt tanulmányunk témája a stressz volt, amely tulajdonképpen az emberi szervezet reakciója a környezetéből érkező ingerekre. Ahogyan a félelem, a stressz is bizonyos mértékig szükséges az emberi léthez. Megfelelő mértékben növelheti teljesítményünket, viszont le is ronthatja azt, ha valakit túl sok stressz hatás ér, ráadásul még az egészségét is veszélyezteti. 

A lecke írója Illés és Jézus életén keresztül mutatta be a stressz hatását az emberi életre. Az éhínség idején az Úr hollók által gondoskodott Illés ételéről, majd a sareptai özvegyasszonynál töltött idő alatt, a kevésnek látszó táplálék 2 évig elegendő volt a ház minden lakójának. Illés egész életében számtalan tapasztalatot szerzett az Úrral szolgálata során. Mégis amikor Isten őt használja fel neve megdicsőítésére Izráel népe és a több száz elvakult, bálványimádó Baál pap előtt, majd pedig a papok kivégzésében, akkor lelkileg teljesen kimerül és már-már összetörik a rá nehezedő nyomás alatt. Jézabel bosszújának hírére szinte megbénult az Istenben való bizalma. Annak ellenére, hogy korábban már számtalan csodában és tapasztalatban részesült az isteni gondviselés folytán, Illés teljesen belefárad és annyira elcsügged, hogy azt kéri az Úrtól, vegye el az életét. 
Illés története szemléltető példa arra, hogy nehéz életkörülményekben sokan már csak a bajt és az előttük álló veszélyhelyzetet látják. Könnyen megfeledkeznek a már átélt tapasztalatokról, azokról a csodákról, melyekből erőt meríthetnének az újabb próbák idején.

Isten gyógymódja Illés számára elsőként a táplálék, az elegendő alvás és a fizikai megterhelés volt. Emellett pedig a nyugodt körülmények segítették visszanyerni erejét és lelki egészségét. Illés korábban mindig kérte a mennyei vezetést életében, és hagyta, hogy az Úr vezesse a lépteit, és így juthatott túl azon a mélyponton, aminek végén ismét az Úr szolgálatába tudott állni.

A stressz és kimerültség legjobb ellenszerét maga Jézus is bemutatta. A legjobb megoldás, ha elcsendesedve, nyugodt körülmények között Istent keressük. Ő ezt megtalálta egyrészt a természetben, amikor kiment a nyüzsgő városból a természetbe, Isten teremtett világába és ott beszélgetett az Atyjával. Másrészt voltak olyan barátai az emberek között, akiknél nyugalmat talált, és lelki békére lelt. Ilyen volt számára Lázár és a testvéreinek családja.

Láthatjuk, hogy még Jézusnak is szüksége volt időről-időre a lelki megújulásra és feltöltődésre, hogy tovább tudja végezni szolgálatát az emberekért. Életét az önzetlenség jellemezte. Figyeljünk mi is másokra, mert a segítségnyújtás mellett, mások problémáit látva gyakran a sajátunk könnyebbé válik. Tanuljuk meg Jézustól, hogy az Úrért és egymásért végzett szolgálat és a hálás, Istent dicsőítő szív adhat csak igazi örömet.

